આવો જ એક કિસ્સો હાલમાં પ્રકાશમાં આવ્યો છે. ‘ર.પા.‘ નામધારી આપણા એક સાહિત્યકારે ફેસબુક પર એક મહિલા પત્રકારને અણછાજતા મેસેજ કર્યા. પણ આપણા સાહિત્યકારશ્રીના ધાર્યા કરતા તે યુવતી જુદી માટીની નીકળી અને તેણે આખો મામલો ફેસબુક પર જાહેર કરી દીધો. એટલું જ નહીં કવિશ્રીએ કરેલા અશોભનીય મેસેજોના સ્ક્રીનશોટ્સ પણ મૂક્યા. હદ તો ત્યારે થઈ જ્યારે તેમની આવી હરકતોનો ભોગ બનેલી અન્ય યુવતીઓ પણ પત્રકાર યુવતીના સહકારમાં સામે આવી અને તેમણે પણ પોતાના અનુભવો જાહેર મંચ પર મૂકી દીધા. પરિણામે જોતજોતામાં આખો મામલો વાયરલ થઈ ગયો. સોશિયલ પ્લેટફોર્મ પર બીજી પણ અનેક મહિલાઓ યુવતીના સપોર્ટમાં સામે આવી. યુવતીના પત્રકાર પતિ, મિત્રો પણ તેના સહકારમાં આગળ આવ્યા. આ તરફ પોતાનો ભાંડો ફૂટી જતા સાહિત્યકારશ્રીએ યુવતીના પતિને એકથી વધુ વખત મેસેજ કરીને માફી માંગી. સાહિત્યકારશ્રીના દીકરાએ તેમના વતી માફી માગવી પડી. કવિશ્રીએ સાહિત્ય પરિષદના ઉપપ્રમુખ પદેથી રાજીનામું આપવું પડ્યું. એટલું જ નહીં તેની નવી ચૂંટાયેલી મધ્યસ્થ સમિતિના સભ્યપદેથી પણ હાથ ધોવા પડ્યાં. સોશિયલ મીડિયા પર તો તેમના વિરુદ્ધ રીતસરની ઝુંબેશ શરૃ થઈ ગઈ. જેમાં તેમને અપાયેલો રાજ્ય સરકારનો કાનજી ધનજી અવૉર્ડ પણ પરત ખેંચી લેવાની વાતો થઈ.